**П Р О Т О К О Л**

**Днес, 30.10.2018 г. от 11.00 часа в зала 101 на Областна администрация – Ловеч се проведе заседание на Областната епизоотична комисия към Областна Администрация – Ловеч, назначена със Заповед № РД-07-87/11.07.2018 г. на Областен управител на област Ловеч**

В заседанието участваха следните членове:

**Председател:**

1. Илиян Тодоров – заместник областен управител на област Ловеч

**Секретар:**

1. д-р Росен Федерчев – директор на „Областна дирекция по безопасност на храните – Ловеч

**и членове:**

1. д-р Анета Винева – директор на „Регионална здравна инспекция“ – Ловеч
2. инж. Павли Богдански – директор на „Регионалната дирекция по горите“ – Ловеч
3. Николай Недялков, инсп. ТП при ОД на МВР – Ловеч
4. ст. инсп. инж. Радомир Радев – началник група ПК и ПД в РДПБЗН – Ловеч
5. Дияна Рускова – директор на Областна дирекция „Земеделие“ – Ловеч
6. Павлин Панов – ръководител на Сдружение „Ловно-рибарско дружество“ – Ловеч
7. Нели Митева – директор дирекция АКРРДС, Областна администрация – Ловеч
8. Петя Пенчева – младши експерт в дирекция АКРРДС, Областна администрация – Ловеч

**присъстваха още:**

 Цветелина Пенчева, директор на „Държавно горско стопанство“ – Ловеч

Мирослав Минков, лесничей към „Държавно ловно стопанство“ – Русалка

Милко Станчев, директор „Държавно горско стопанство“ – Троян

Марин Багаров, директор на „Държавно горско стопанство“ – Борима

инж. Красимир Цанин, директор на „Държавно горско стопанство“ – Черни Осъм

 инж. Пламен Петров, директор на „Държавно горско стопанство“ – Лесидрен

**Г-н Илиян Тодоров,** зам. областен управител на област Ловеч и председател на комисията приветства всички присъстващи с добре дошли и откри заседанието.

Той изчете дневния ред на заседанието и попита членовете за предложения и допълнения към него.

**Г-н Росен Федерчев,** директор на „Областна дирекция по безопасност на храните“ – Ловеч предложи точка 1 от дневния ред, да заеме мястото на точка 2. Комисията прие предложението.

Единодушно, с **10** гласа „**ЗА“**, комисията прие следния дневен ред:

1. Информация от общините в областта, относно предприетите от тях действия по отношение на болестта Африканска чума по свинете (АЧС) въз основа на заповедите издадени от Областен управител;

2. Актуална епизоотична обстановка в Област Ловеч към 30.10.2018 г.;

3. Обсъждане на Правилника за организацията и дейността на Областната епизоотична комисия;

4. Други.

**Г-н Илиян Тодоров,** по точка 1 от дневния ред представи накратко информация от общините в областта, относно предприетите от тях действия по отношение на болестта Африканска чума по свинете (АЧС) въз основа на заповедите издадени от Областен управител, след което по точка 2 от дневния ред той даде думата на г-н Росен Федерчев.

**Г-н Росен Федерчев** внеседопълнения към тази информация, и каза, че в ОДБХ Ловеч е получена почти същата информация от общините в областта. Той запозна присъстващите със Заповед № РД11-2160/23.10.2018 г. на изпълнителния директор на „Българската агенция по безопасност на храните“ (БАБХ), относно обявен първичен случай на болестта АЧС при диво прасе в землището на с. Кайнарджа, общ. Кайнарджа, обл. Силистра. Г-н Федерчев, каза че е на мнение, че кметовете и кметските наместници не оказват достатъчно съдействие на другите институции, за да се случват нещата, така като трябва. Преброяват се свинете, а нищо не се прави след това като мярка за намаляването на техния брой. Той сподели, че епизоотичния процес ще продължи да се развива в България и проблема с дивите свине ще стане актуален. Допълни, че болестта АЧС не е опасна за хората. Мерките при евентуален случай на заболяло животно са евтаназия и загробване на трупа.

Той призова за мнението на горските и ловните специалисти за изказване на проблеми, въпроси или предложения.

**Г-н Пламен Петров,** директор на „Държавно горско стопанство“ – Лесидрен каза, че Държавните горски стопанства събират пробите от отстреляните диви свине, но от там нататък всичко е сложна система, резултатите от лабораториите се бавят прекалено дълго, разстоянията са дълги, цената на пробите – всичко това от своя страна е предпоставка да се прикрива броят на отстреляните прасета.

**Г-н Росен Федерчев,** добави, че след възникване на заболяването в България, е бил извършен мониторинг, от който следва, че всяко едно прасе трябва да бъде изследвано за две болести: трахинела и АЧС. Указанията на Министерството на земеделието, храните и горите е, че пробите могат да се събират и в Държавните горски стопанства/Държавните ловни стопанства, като в тази връзка са проведени обучителни срещи с ловците.

**Г-н Павли Богдански,** директор на „Регионалната дирекция по горите“ – Ловеч, каза че наистина всичко се свежда до бързата реакция на лабораториите. Добави, че в област Ловеч има 5 000 хил. ловци и на всички тях не може да се влияе по един начин.

Изследването на пробите няма голямо значение кой точно ще ги събира, важното е бързо да достигат до лабораторията, откъдето по-бързо да има обратна информация. Той обясни, че БАБХ, трябва по някакъв начин да повлияе на лабораторията за по-бързото излизане на резултатите от пробите.

**Г-жа Цветелина Пенчева,** директор на „Държавно горско стопанство“ – Ловеч, изказа мнение, че Държавните горски стопанства не са били поканени на обученията по вземане на проби, но въпреки това им се вменява отговорност.

**Г-н Марин Багаров,** директор на „Държавно горско стопанство“ – Борима, също се изрази в подкрепа на това, че протоколите от пробите наистина се бавят много и не е нормално. В този случай държавните горски стопанства са поставени в ситуация да дават информация за резултатите от пробите на другите институции, вкл. и ОДБХ – Ловеч, което не е приемливо.

**Г-н Павлин Панов**, ръководител на Сдружение „Ловно-рибарско дружество“ – Ловеч, сподели, че пробите, които се изпращат в Габровската лаборатория излизат за 24 часа, но резултатите се съобщават по телефон, като информацията се публикува и на сайта на лабораторията. От лабораторията се обаждат на коя точно ловна дружина е заразеното месо, защото те ги дават общо. Информация има, но протоколите закъсняват, което е нормално.

**Г-жа Анета Винева,** директор на „Регионална здравна инспекция“ – Ловеч, каза, че по всеки лабораторен стандарт лабораторията не дава информация на трета страна, а само на заявителя, той получава отговора, просто трябва да съществува комуникация между лабораторията и заявителя на пробата и непрекъснато да се обменя информация.

**Г-н Красимир Цанин,** директор на „Държавно горско стопанство“ – Черни Осъм, изказа мнение, че се губи връзката между институциите. Като човек, който е близо до хората в населеното място, в което живее той сподели наблюденията си, че хората не приемат сериозно болестта АЧС и че те мислят, че това се насажда изкуствено в хората.

**Г-н Илиян Тодоров,** в отговор на г-н Цанин каза, че именно Заповедите на Областен управител са насочени към кметовете/кметските наместници респективно и към населението.

По точка 3 от дневния ред **г-н Тодоров** прикани членовете на комисията ако имат допълнения, забележки, коментари по Правилника за организацията и дейността на Областната епизоотична комисия да ги изкажат и прикани към гласуване.

**Г-н Радомир Радев,** началник група ПК и ПД в РДПБЗН – Ловеч, предложи по чл.2, ал. 3 да се отрази промяната в абревиатурата на институцията, която представлява.

Комисията прие направеното предложение и с **10 гласа „ЗА“ прие** Правилника за организацията и дейността на Областната епизоотична комисия**.**

По точка 4 Други, г-н Тодоров даде думата на г-жа Анета Винева за запознаване на присъстващите с болестта „Ку-треска“.

**Г-н Илиян Тодоров** закри заседанието, като пожела на всички приятен ден!

**Приложения:**

1. Заповед № РД11-2160/23.10.2018 г. на изпълнителния директор на Българска агенция по безопасност на храните – д-р Дамян Илиев;
2. Информация за болестта „Ку-треска“.

**Илиян Тодоров**

*Заместник областен управител на област Ловеч*

*Председател на Областна епизоотична комисия*

**Протоколирал:**

**Петя Пенчева**

*мл.експерт в дирекция АКРРДС*